Suvestinė redakcija nuo 2015-01-01 iki 2015-03-31

Nutarimas paskelbtas: Žin. 2012, Nr. 151-7755, i. k. 112505ANUTA0003-263

LIETUVOS BANKO VALDYBOS

N U T A R I M A S

DĖL finansų maklerio įmonių licencijų išdavimo taisyklių patvirtinimo

2012 m. gruodžio 13 d. Nr. 03-263

Vilnius

Vadovaudamasi Lietuvos Respublikos Lietuvos banko įstatymo (Žin., 1994, Nr. 99-1957; 2001, Nr. 28-890; 2004, Nr. 54-1830; 2009, Nr. 153-6895; 2011, Nr. 145-6812) 42 straipsnio 3 dalies 1 punktu ir Lietuvos Respublikos finansų rinkos priežiūros sistemos pertvarkos įstatymo (Žin., 2011, Nr. 145-6811) 4 straipsnio 3 dalimi, Lietuvos banko valdyba n u t a r i a:

1. Patvirtinti Finansų maklerio įmonių licencijų išdavimo taisykles (pridedama).

2. Pripažinti netekusiais galios:

2.1. Lietuvos Respublikos vertybinių popierių komisijos 2007 m. spalio 30 d. nutarimą Nr. 1K-32 „Dėl Finansų maklerio įmonių licencijų išdavimo taisyklių patvirtinimo“ (Žin., 2007, Nr. 115-4740);

2.2. Lietuvos Respublikos vertybinių popierių komisijos 2009 m. balandžio 30 d. nutarimą Nr. 1K-7 „Dėl Lietuvos Respublikos vertybinių popierių komisijos 2007 m. spalio 30 d. nutarimo Nr. 1K-32 „Dėl Finansų maklerio įmonių licencijų išdavimo taisyklių“ pakeitimo ir papildymo“ (Žin., 2009, Nr. 55-2194).

Valdybos pirmininkas	Vitas Vasiliauskas

Patvirtinta

Lietuvos banko valdybos

2012 m. gruodžio 13 d. nutarimu Nr. 03-263

Finansų maklerio įmonių licencijų išdavimo taisyklės

I. BENDROSIOS NUOSTATOS

1. Finansų maklerio įmonių licencijų išdavimo taisyklės (toliau – Taisyklės) reglamentuoja finansų maklerio įmonių licencijų, suteikiančių teisę teikti investicines paslaugas, išdavimo, Lietuvos banko leidimo įsigyti finansų maklerio įmonės akcijų paketą suteikimo, pritarimo finansų maklerio įmonės vadovo kandidatūrai tvarką.

2. Taisyklių teisinis pagrindas – Lietuvos Respublikos finansinių priemonių rinkų įstatymo (Žin., 2007, Nr. 17-627; 2011, Nr. 145-6818) 9 straipsnio 3 dalis, 18 straipsnio 1 ir 3 punktai.

3. Sprendimus dėl finansų maklerio įmonių licencijų išdavimo, išduotos licencijos galiojimo panaikinimo ar licencijoje nurodytų investicinių paslaugų skaičiaus keitimo (padidinimo, sumažinimo), dėl leidimo įsigyti finansų maklerio įmonės akcijų paketą, taip pat dėl pritarimo finansų maklerio įmonės vadovo kandidatūrai priima Lietuvos bankas.

4. Taisyklėse vartojamos sąvokos turi tą pačią prasmę kaip Lietuvos Respublikos finansinių priemonių rinkų ir Lietuvos Respublikos finansų įstaigų įstatymuose.

5. Lietuvos bankas finansų maklerio įmonės licenciją išduoda Lietuvos Respublikoje įsteigtoms akcinėms bendrovėms ir uždarosioms akcinėms bendrovėms, ketinančioms verstis finansų maklerio įmonės veikla, taip pat ne valstybėje narėje licencijuotoms finansų maklerio įmonėms, ketinančioms teikti investicines paslaugas Lietuvos Respublikoje.

6. Licencija išduodama neribotam laikui ir negali būti perleidžiama.

7. Mokestis už finansų maklerio įmonės licencijos išdavimą mokamas Lietuvos Respublikos rinkliavų įstatymo nustatyta tvarka.

II. PRAŠYMO IŠDUOTI LICENCIJĄ DOKUMENTŲ TEIKIMO TVARKA

8. Asmuo, siekiantis gauti finansų maklerio įmonės licenciją, Lietuvos bankui pateikia prašymą (1 priedas). Prašyme turi būti pridedamų dokumentų sąrašas, taip pat nurodyta, kokiame konkrečiame dokumente yra duomenys, kuriuos reikalaujama pateikti.

9. Pagal Taisykles Lietuvos bankui pateikiamiems dokumentams ir Lietuvos banko atliekamiems veiksmams taikomi Bendrųjų Lietuvos banko prižiūrimų finansų rinkos dalyvių prašymų išduoti leidimus pateikimo, nagrinėjimo ir leidimų išdavimo taisyklių, patvirtintų Lietuvos banko valdybos 2004 m. gegužės 6 d. nutarimu Nr. 58 (Žin., 2004, Nr. 80-2878), reikalavimai.

10. Lietuvos bankui prašymą ir kitus dokumentus teikiantys asmenys turi užtikrinti, kad pas juos liekantys dokumentai ar jų nuorašai atitinka Lietuvos bankui pateiktus dokumentus ar jų nuorašus.

11. Lietuvos bankui kartu su prašymu išduoti finansų maklerio įmonės licenciją pateikiama:

11.1. veiklos planas, parengtas pagal Taisyklėse nustatytus reikalavimus;

11.2. duomenys apie juridinį asmenį ir dokumentai:

11.2.1. juridinių asmenų registro išrašas;

11.2.2. aktuali registruotų įstatų redakcija;

11.2.3. nuolatinio valdymo organo buveinės adresas;

11.2.4. paskutinių finansinių metų finansinių ataskaitų rinkiniai;

11.2.5. nepriklausomo auditoriaus išvada;

11.3. duomenys apie dalyvius, kuriems priklauso įmonės akcijų paketas, ir informacija apie įmonės akcijų paketo įsigijimą bei jo finansavimą (Taisyklių 34, 35, 37 ir 38 punktai);

11.4. duomenys apie vadovus pateikiami Lietuvos banko prižiūrimo finansų rinkos dalyvio vadovo ir pagrindines funkcijas atliekančio asmens anketoje (Lietuvos banko valdybos 2013 m. lapkričio 14 d. nutarimu Nr. 03-181 „Dėl Lietuvos banko prižiūrimų finansų rinkos dalyvių vadovų ir pagrindines funkcijas atliekančių asmenų vertinimo nuostatų patvirtinimo“ patvirtintų Lietuvos banko prižiūrimų finansų rinkos dalyvių vadovų ir pagrindines funkcijas atliekančių asmenų vertinimo nuostatų priedas) (toliau – anketa), užpildytoje asmens, kurio kandidatūrai siekiama gauti pritarimą, kaip nustatyta Finansinių priemonių rinkų įstatyme;

Punkto pakeitimai:

Nr. 03-59, 2014-04-24, paskelbta TAR 2014-04-25, i. k. 2014-04770

11.5. kapitalo pakankamumo skaičiavimo ataskaita ir įstatinio kapitalo apmokėjimą liudijantys dokumentai;

11.6. duomenys apie glaudžius ryšius su kitais Lietuvos Respublikos fiziniais ar juridiniais asmenimis (pridėti aprašymą ir nurodyti finansų maklerio įmonės ir šių asmenų santykių pobūdį (kapitalas, valdymas ar kt.);

11.7. duomenys apie glaudžius ryšius su trečiosios šalies fiziniais ar juridiniais asmenimis (pridėti aprašymą ir nurodyti šalį, su kurios fiziniais ar juridiniais asmenimis sieja glaudus ryšys, finansų maklerio įmonės ir šių asmenų santykių pobūdį (kapitalas, valdymas ar kt.), taip pat patvirtinti, kad nurodytos šalies asmenų statusą reglamentuojantys įstatymų ar kitų teisės aktų reikalavimai ir šių reikalavimų įgyvendinimas netrukdys Lietuvos bankui vykdyti veiksmingos priežiūros;

11.8. išsamus turimų ar nuomojamų patalpų ir įrangos aprašymas;

11.9. dokumentai, patvirtinantys įsipareigojimą tapti pripažintos investuotojų draudimo sistemos nare;

11.10. duomenys apie įdarbintus ar ketinamus įdarbinti finansų maklerius ir kitus investicines paslaugas teikiančius darbuotojus (1 priedas);

11.11. dokumentai, patvirtinantys, kad sumokėta valstybės rinkliava už finansų maklerio įmonės licencijos išdavimą;

11.12. priemonių ir procedūrų, skirtų užtikrinti, kad būtų laikomasi finansų maklerio įmonėms keliamų organizacinių reikalavimų, dokumentai ir duomenys:

11.12.1. veiklos organizavimo politika;

11.12.2. įmonės veiklos tęstinumo politika (priemonės ir procedūros, skirtos užtikrinti, kad investicinės paslaugos būtų teikiamos nuolat ir nenutrūkstamai);

11.12.3. administravimo ir apskaitos politikos ir procedūrų aprašymas;

11.12.4. atitikties politika ir duomenys apie atitikties pareigūną arba atitikties padalinio vadovą (toliau – atitikties pareigūnas): vardas, pavardė, asmens kodas, išsilavinimas, informacija apie patirtį finansinių priemonių rinkoje, pareigos, telefono ir fakso numeris, elektroninio pašto adresas;

Punkto pakeitimai:

Nr. 03-59, 2014-04-24, paskelbta TAR 2014-04-25, i. k. 2014-04770

Nr. 03-80, 2014-05-15, paskelbta TAR 2014-05-19, i. k. 2014-05514

11.12.5. rizikos valdymo politikos, procedūrų ir priemonių aprašymas;

11.12.6. interesų konfliktų vengimo politika;

11.12.7. klientų skundų nagrinėjimo taisyklės;

11.12.8. priemonių, skirtų asmeninių sandorių kontrolei, klientų turto saugumui užtikrinti, klientų turto sumažėjimo ar netekimo rizikai užkirsti, aprašymas;

11.12.9. pavedimų vykdymo politika;

11.13. pinigų plovimo ir teroristų finansavimo prevencijos priemonių įgyvendinimo tvarka;

11.14. informacija apie pasirengimą teikti sandorių duomenis, naudojantis sandorių duomenų teikimo Lietuvos bankui sistema (angl. Transaction Reporting System (TRS);

11.15. informacija apie naudojamų IT sistemų architektūrą, įskaitant informaciją apie sutartis su subrangovais ir jų pasikeitimus, naudojamų IT procesų struktūrinę schemą, naudojamos programinės įrangos aprašymą, pagrindines duomenų ir IT sistemų saugumo priemones bei procedūras (atsarginių duomenų kopijų darymo tvarką, IT sistemų tęstinumo planą, IT sistemų auditą ir kt.).

III. PRAŠYMO IŠDUOTI LICENCIJĄ NAGRINĖJIMO IR SPRENDIMO PRIĖMIMO TVARKA

12. Prašymas išduoti licenciją išnagrinėjamas ir sprendimas priimamas ne vėliau kaip per 6 mėnesius nuo visų reikalingų dokumentų ir duomenų pateikimo dienos.

13. Lietuvos bankas turi teisę reikalauti, kad būtų pateikta papildomų duomenų ar paaiškinimų. Šiuo atveju prašymo nagrinėjimo terminas skaičiuojamas nuo paskutinių dokumentų ir duomenų pateikimo dienos.

14. Jei prašymo nagrinėjimo metu pasikeičia prašyme ar kituose pateiktuose dokumentuose nurodyti duomenys, prašymą pateikęs asmuo pasikeitusius duomenis privalo Lietuvos bankui pateikti ne vėliau kaip per 5 darbo dienas po jų pasikeitimo dienos.

15. Prašymą išduoti licenciją Lietuvos bankas nagrinėja, kai gauti visi sprendimui priimti reikalingi dokumentai arba kai baigiasi Lietuvos banko prašyme pateikti papildomus dokumentus ar informaciją nurodyti terminai.

16. Lietuvos bankui priėmus sprendimą išduoti licenciją, prašymą pateikusiam asmeniui išduodama finansų maklerio įmonės licencija.

17. Licencija finansų maklerio įmonei suteikia teisę teikti šias investicines paslaugas su viena ar keliomis Finansinių priemonių rinkų įstatymo 3 straipsnio 4 dalyje nurodytomis finansinėmis priemonėmis:

17.1. priimti ir perduoti pavedimus;

17.2. vykdyti pavedimus klientų sąskaita;

17.3. sudaryti sandorius savo sąskaita;

17.4. valdyti finansinių priemonių portfelius;

17.5. teikti investavimo rekomendacijas;

17.6. platinti ir (arba) pasirašyti finansines priemones įsipareigojant jas išplatinti;

17.7. platinti finansines priemones be įsipareigojimo jas išplatinti;

17.8. administruoti daugiašalės prekybos sistemą.

18. Lietuvos bankas išduoda šių kategorijų finansų maklerio įmonių licencijas:

18.1. A kategorijos finansų maklerio įmonės licenciją, suteikiančią finansų maklerio įmonei teisę teikti vieną, kelias ar visas investicines paslaugas, nurodytas Taisyklių 17 punkte;

18.2. B kategorijos licenciją, suteikiančią finansų maklerio įmonei teisę teikti vieną ar kelias investicines paslaugas, nurodytas Taisyklių 17 punkte, išskyrus išvardytąsias Taisyklių 17.3, 17.6 ir 17.8 papunkčiuose;

18.3. C kategorijos licenciją, suteikiančią finansų maklerio įmonei teisę teikti investicines paslaugas, nurodytas Taisyklių 17.1, 17.5, 17.7 papunkčiuose, taip pat Taisyklių 17.4 papunktyje, perduodant kitai finansų maklerio įmonei pavedimų vykdymą ir finansinių priemonių saugojimą, apskaitą ir valdymą.

19. Finansų maklerio įmonė, kuriai išduodama A, B ar C kategorijos licencija, privalo atitikti kapitalo pakankamumo reikalavimus, nustatytus Finansų maklerio įmonių ir valdymo įmonių kapitalo pakankamumo reikalavimų taisyklėse, patvirtintose Lietuvos banko valdybos 2012 m. liepos 12 d. nutarimu Nr. 03-168 (Žin., 2012, Nr. 88-4645).

20. Finansų maklerio įmonė turi teisę teikti tik licencijoje nurodytas investicines paslaugas. Licencijoje taip pat gali būti nurodytos viena ar kelios papildomos paslaugos. Finansų maklerio įmonės licencija vien tik papildomoms paslaugoms teikti neišduodama.

21. Finansų maklerio įmonės filialas turi teisę teikti tik tas investicines paslaugas, kurios nurodytos finansų maklerio įmonės licencijoje.

IV. FINANSŲ MAKLERIO ĮMONĖS LICENCIJOS PAPILDYMAS

22. Finansų maklerio įmonė, ketinanti teikti investicines paslaugas ir (arba) papildomas paslaugas, kurios jai išduotoje licencijoje nenurodytos, turi kreiptis į Lietuvos banką su prašymu papildyti galiojančią licenciją ketinamomis teikti investicinėmis paslaugomis ir (arba) papildomomis paslaugomis. Su prašymu pateikiami šie dokumentai:

22.1. veiklos planas, parengtas pagal Taisyklėse nustatytus reikalavimus;

22.2. kiti Taisyklių 11 punkte nurodyti dokumentai ir duomenys, kurie keičiasi dėl ketinamų teikti investicinių paslaugų ir (arba) papildomų paslaugų.

V. KREDITO ĮSTAIGOS PASIRENGIMo TEIKTI INVESTICINES PASLAUGAS vertinimo TVARKA

23. Lietuvos Respublikoje įsteigtoms kredito įstaigoms teisę teikti investicines paslaugas suteikia kredito įstaigos licencija, jeigu joje ši veikla neapribota. Lietuvos Respublikoje įsteigta kredito įstaiga teikti investicines paslaugas gali tik įkūrusi specializuotą vidaus struktūrinį padalinį. Lietuvos bankas vertina, kaip kredito įstaigos, įkūrusios specializuotą vidaus struktūrinį padalinį, pasirengusios teikti investicines paslaugas. Vertinimui atlikti Lietuvos bankui pateikiami šie kredito įstaigos duomenys ir dokumentai:

23.1. prašymas (2 priedas);

23.2. veiklos planas, parengtas pagal Taisyklėse nustatytus reikalavimus;

23.3. duomenys apie vadovus pateikiami anketoje, užpildytoje asmens, kurio kandidatūrai siekiama gauti pritarimą, kaip nustatyta Finansinių priemonių rinkų įstatyme;

Punkto pakeitimai:

Nr. 03-59, 2014-04-24, paskelbta TAR 2014-04-25, i. k. 2014-04770

23.4. duomenys apie atitikties pareigūną: vardas, pavardė, asmens kodas, išsilavinimas, informacija apie patirtį finansinių priemonių rinkoje, pareigos, telefono ir fakso numeris, elektroninio pašto adresas;

Punkto pakeitimai:

Nr. 03-59, 2014-04-24, paskelbta TAR 2014-04-25, i. k. 2014-04770

Nr. 03-80, 2014-05-15, paskelbta TAR 2014-05-19, i. k. 2014-05514

23.5. duomenys apie įdarbintus ar ketinamus įdarbinti finansų maklerius ir kitus investicines paslaugas teikiančius darbuotojus;

23.6. išsamus turimų ar nuomojamų patalpų ir įrangos aprašymas;

23.7. specializuoto vidaus struktūrinio padalinio nuostatai;

23.8. dokumentai ir duomenys, nurodyti Taisyklių 11.12 ir 11.14 papunkčiuose.

24. Kredito įstaiga, ketinanti teikti investicines paslaugas ir (arba) papildomas paslaugas, kurios jai išduotoje licencijoje nenurodytos, turi kreiptis į Lietuvos banką su prašymu papildyti galiojančią licenciją ketinamomis teikti investicinėmis paslaugomis ir (arba) papildomomis paslaugomis. Šiuo atveju Lietuvos bankui pateikiamas prašymas (2 priedas), veiklos planas, parengtas pagal Taisyklėse nustatytus reikalavimus, ir kiti 23 punkte nurodyti dokumentai bei duomenys, kurie keičiasi dėl ketinamų teikti investicinių paslaugų ir (arba) papildomų paslaugų.

VI. LICENCIJOS IŠDAVIMAS NE VALSTYBĖJE NARĖJE LICENCIJUOTAI FINANSŲ MAKLERIO ĮMONEI

25. Licencija ne valstybėje narėje licencijuotai finansų maklerio įmonei, ketinančiai teikti investicines paslaugas Lietuvos Respublikoje, išduodama bendra tvarka.

VII. veiklos plano RENGIMO REIKALAVIMAI

26. Veiklos planas – finansų maklerio įmonės strategijos ir taktikos, jos uždavinių apibūdinimas. Veiklos plane įvertinama veiklos išorės ir vidaus situacija, numatoma būsima finansų maklerio įmonės veikla. Veiklos planas turi padėti nustatyti finansų maklerio įmonės pajėgumą, įvertinti jos veiklos riziką ir galimybes.

27. Veiklos plane turi būti pateikta visa Taisyklėse reikalaujama informacija, taip pat kitos žinios, kurias įmonė mano, kad reikia pateikti. Veiklos planą turi pasirašyti administracijos vadovas ir valdybos pirmininkas.

28. Finansų maklerio įmonės veiklos plane turi būti pateikta būsimos veiklos prognozė ne trumpesniam kaip trejų metų laikotarpiui.

29. Veiklos plane turi būti:

29.1. pristatyta finansų maklerio įmonė:

29.2. visas ir sutrumpintas pavadinimas;

29.2.1. buveinės adresas;

29.2.2. įmonės vadovų vardai ir pavardės;

29.2.3. akcininkų, turinčių daugiau kaip 10 procentų įmonės įstatinio kapitalo, vardai ir pavardės (juridinio asmens pavadinimas), jų turimų akcijų dalis (procentais);

29.2.4. kita įmonės nuožiūra pateikiama informacija;

29.3. įmonės veiklos aprašymas;

29.4. numatomos veiklos sritys ir įmonės organizacinė struktūra;

29.5. informacija apie tai, ar tenkinami kapitalo pakankamumo reikalavimai;

29.6. rinkodaros strategija (apibūdinti kainodaros ir paslaugų skatinimo strategiją);

29.7. įmonės finansinė prognozė (pateikti planuojamus ne mažiau kaip trejų metų pinigų srautus, balansą, pelno (nuostolio) ataskaitą, nurodyti finansavimo šaltinius ir pagrindines jų panaudojimo kryptis bei paaiškinimus).

30. Jei pateiktas veiklos planas neišsamus, Lietuvos bankas turi teisę reikalauti papildomos informacijos.

31. Lietuvos bankas veiklos planą nagrinėja kartu su kitais dokumentais, pridėtais prie prašymo išduoti licenciją.

VIII. Lietuvos banko SPRENDIMO NEPRIEŠTARAUTI FINANSŲ MAKLERIO ĮMONĖS AKCIJŲ PAKETO ĮSIGIJIMUI PRIĖMIMO TVARKA

32. Fizinis ar juridinis asmuo arba kartu veikiantys asmenys, nusprendę tiesiogiai ar netiesiogiai įsigyti arba tiesiogiai ar netiesiogiai padidinti turimą finansų maklerio įmonės akcijų paketą (toliau – įsigyjantis asmuo), jei po planuojamo įmonės akcijų įsigijimo dienos asmeniui priklausančių balsavimo teisių ar įstatinio kapitalo dalis pasiektų arba didėjimo tvarka peržengtų 20, 30 ar 50 procentų arba įmonė taptų šio juridinio asmens patronuojamąja įmone (toliau – siūlomas įsigijimas), turi gauti išankstinį Lietuvos banko sprendimą neprieštarauti siūlomam įsigijimui. Lietuvos banko sprendimo neprieštarauti finansų maklerio įmonės akcijų paketo įsigijimui priėmimo procedūra vykdoma ir sprendimas priimamas Finansinių priemonių rinkų įstatymo nustatyta tvarka. Asmens turimi balsai skaičiuojami Vertybinių popierių įstatymo 24 straipsnyje nustatyta tvarka.

33. Įsigyjantis asmuo privalo iš anksto raštu pranešti Lietuvos bankui apie planuojamą finansų maklerio įmonės akcijų paketo įsigijimą ir (arba) 32 punkte nustatytų ribų peržengimą bei pateikti šiuos papildomus dokumentus ir informaciją:

33.1. duomenis apie įsigyjančio asmens tapatybę (Taisyklių 34 punktas);

33.2. papildomą informaciją apie įsigyjantį asmenį (Taisyklių 35 punktas);

33.3. informaciją apie siūlomą įsigijimą (Taisyklių 36 punktas);

33.4. informaciją apie įsigijimo finansavimą (Taisyklių 37 punktas);

33.5. papildomą informaciją apie įsigijimą, atsižvelgiant į įsigyjamo akcijų paketo dydį (Taisyklių 39 punktas);

33.6. arba tik pasikeitusius duomenis ir dokumentus, jei asmuo, norintis padidinti jau turimą akcijų skaičių, 34–38 punktuose reikalaujamą informaciją yra pateikęs Lietuvos bankui anksčiau ir nuo informacijos pateikimo nėra praėję 1 metai.

34. Duomenys apie įsigyjančio asmens tapatybę:

34.1. fizinis asmuo:

34.1.1. vardas, pavardė, asmens kodas ar kita užsienio fiziniam asmeniui suteikta unikali identifikavimo simbolių seka, gimimo data ir vieta, namų adresas;

34.1.2. gyvenimo aprašymas (CV), kuriame pateikta išsami informacija apie išsilavinimą ir kvalifikacijos kėlimą, ankstesnę profesinę patirtį bei šiuo metu asmens einamas pareigas ir (arba) vykdomą veiklą ar funkcijas;

34.2. juridinis asmuo:

34.2.1. pavadinimas, buveinės adresas;

34.2.2. registracijos pažymėjimas;

34.2.3. įstatai;

34.2.4. vykdomos veiklos aprašymas;

34.2.5. duomenys apie vadovus pateikiami anketoje, užpildytoje asmens, kurio kandidatūrai siekiama gauti pritarimą, kaip nustatyta Finansinių priemonių rinkų įstatyme;

Punkto pakeitimai:

Nr. 03-59, 2014-04-24, paskelbta TAR 2014-04-25, i. k. 2014-04770

34.2.6. duomenys apie juridinio asmens dalyvius, kuriems priklauso daugiau kaip 10 procentų balsavimo teisių ir (arba) didesnė kaip 10 procentų įstatinio kapitalo dalis. Jei dalyvis yra juridinis asmuo, turi būti pateikti duomenys apie jo dalyvius ir vadovus (duomenys apie vadovus pateikiami 34.2.5 papunktyje nustatyta tvarka). Minėti duomenys apie juridinio asmens dalyvius, kurie irgi yra juridiniai asmenys, atskleidžiami iki dalyvių fizinių asmenų, turinčių daugiau kaip 10 procentų balsavimo teisių ir (arba) įstatinio kapitalo, grandies.

Punkto pakeitimai:

Nr. 03-59, 2014-04-24, paskelbta TAR 2014-04-25, i. k. 2014-04770

35. Papildoma informacija apie įsigyjantį asmenį:

35.1. duomenys apie fizinį asmenį ir apie visas įmones, kurioje jis kada nors ėjo vadovaujamas pareigas ir (arba) jas kontroliavo:

35.1.1. duomenys apie asmens reputaciją, įskaitant baudžiamosiose, civilinėse ir administracinėse bylose dėl asmens priimtus sprendimus, drausmine tvarka jam taikytas poveikio priemones, įskaitant atleidimo iš vadovo pareigų pagrindus ir priežastis, informaciją apie asmeniui ar jo kontroliuojamai įmonei taikytas bankroto, nemokumo ar panašias procedūras;

35.1.2. informacija apie Lietuvos banko ar kitos priežiūros institucijos dėl įsigyjančio asmens atliktus tyrimus ir jam taikytas poveikio priemones;

35.1.3. duomenys apie priežiūros institucijos arba kito administravimo subjekto atsisakymą išduoti įsigyjančiam asmeniui verslo ar profesinės veiklos leidimą arba licenciją verstis tam tikra veikla, taip pat duomenys apie minėto leidimo arba licencijos panaikinimą ar sustabdymą, asmens nušalinimą arba reikalavimą atsistatydinti iš einamų pareigų;

35.1.4. informacija apie tai, ar asmens reputacija kitos priežiūros institucijos jau buvo vertinta kaip įsigyjančio asmens ar finansų įstaigai vadovaujančio asmens reputacija. Jei toks vertinimas buvo atliekamas, nurodyti jį atlikusią instituciją ir pateikti vertinimo rezultatus;

35.1.5. informacija apie tai, ar asmens reputacija jau buvo vertinta ne finansų sektoriaus priežiūros institucijos. Jei toks vertinimas buvo atliekamas, nurodyti jį atlikusią instituciją ir pateikti vertinimo rezultatus;

35.1.6. informacija apie asmens finansinę padėtį ir jos stabilumą, kartu nurodyti pajamų šaltinius, turimą turtą bei įsipareigojimus, suteiktus laidavimus ir išduotas garantijas, taip pat kitą svarbią informaciją, kuri reikšminga vertinant asmens finansinę padėtį;

35.1.7. asmens profesinės veiklos aprašymas;

35.1.8. duomenys apie turimus kitų įmonių akcijų paketus;

35.1.9. asmens vadovaujamų ir (arba) kontroliuojamų įmonių finansinė informacija, įskaitant paskutinių finansinių metų finansinę ataskaitą su nepriklausomų auditorių išvada (jei asmuo šią pareigą turi), kitas asmens vadovaujamų ir (arba) kontroliuojamų įmonių viešai paskelbtas ataskaitas ir (arba) šioms įmonėms suteiktus reitingus, taip pat, jei taikoma, įsigyjančiam asmeniui suteiktus reitingus ir (arba) šio asmens viešai paskelbtas ataskaitas;

35.1.10. įsigyjančio asmens finansinių ir nefinansinių interesų ar santykių, susijusių su dabartiniais finansų maklerio įmonės akcininkais (įskaitant asmenis, kuriems perleista balsavimo teisė finansų maklerio įmonės visuotiniame akcininkų susirinkime ir kurie naudojasi balsavimo teise savo nuožiūra), vadovais, pačia finansų maklerio įmone ar įmonių, kuriai priklauso finansų maklerio įmonė, grupe, taip pat visų kitų santykių, kurie gali sukelti įsigyjančio asmens ir finansų maklerio įmonės interesų konfliktą, aprašymas ir galimi interesų konfliktų sprendimo variantai;

35.2. duomenys apie juridinį asmenį, šiam juridiniam asmeniui vadovaujančius ir jį kontroliuojančius asmenis bei šio juridinio asmens kontroliuojamas įmones:

35.2.1. duomenys apie asmens reputaciją, įskaitant baudžiamosiose, civilinėse ir administracinėse bylose dėl asmens priimtus sprendimus, drausmine tvarka jam taikytas poveikio priemones, įskaitant atleidimo iš vadovo pareigų pagrindus ir priežastis, informaciją apie asmeniui arba jo kontroliuojamai įmonei taikytas bankroto, restruktūrizavimo, likvidavimo ar panašias procedūras;

35.2.2. informacija apie Lietuvos banko ar kitos priežiūros institucijos dėl įsigyjančio asmens atliktus tyrimus ir jam taikytas poveikio priemones;

35.2.3. duomenys apie priežiūros institucijos arba kito administravimo subjekto atsisakymą išduoti įsigyjančiam asmeniui verslo ar profesinės veiklos leidimą arba licenciją verstis tam tikra veikla, taip pat duomenys apie minėto leidimo arba licencijos panaikinimą ar sustabdymą, asmens nušalinimą arba reikalavimą atsistatydinti iš einamų pareigų;

35.2.4. informacija apie tai, ar asmens reputacija kitos priežiūros institucijos jau buvo vertinta kaip įsigyjančio asmens ar finansų įstaigai vadovaujančio asmens reputacija. Jei toks vertinimas buvo atliekamas, nurodyti jį atlikusią instituciją ir pateikti vertinimo rezultatus;

35.2.5. informacija apie tai, ar asmens reputacija jau buvo vertinta ne finansų sektoriaus priežiūros institucijos. Jei toks vertinimas buvo atliekamas, nurodyti jį atlikusią instituciją ir pateikti vertinimo rezultatus;

35.2.6. duomenys apie turimus kitų įmonių akcijų paketus;

35.2.7. įsigyjančio asmens finansinių ir nefinansinių interesų ar santykių, susijusių su dabartiniais finansų maklerio įmonės akcininkais (įskaitant asmenis, kuriems perleista balsavimo teisė valdymo įmonės visuotiniame akcininkų susirinkime ir kurie naudojasi balsavimo teise savo nuožiūra), vadovais, pačia finansų maklerio įmone ar įmonių, kuriai priklauso finansų maklerio įmonė, grupe, taip pat visų kitų santykių, kurie gali sukelti įsigyjančio asmens ir finansų maklerio įmonės interesų konfliktą, aprašymas ir galimi interesų konfliktų sprendimo variantai;

35.2.8. duomenys apie įsigyjančio asmens akcininkų struktūrą – nurodyti visus akcininkus, galinčius daryti lemiamą įtaką įsigyjančiam asmeniui, nurodyti jų tapatybę ir turimą įstatinio kapitalo ir (ar) balsavimo teisių dalį procentais bei informaciją apie visus kitus akcininkų susitarimus;

35.2.9. jei įsigyjantis asmuo priklauso įmonių grupei (yra patronuojamoji arba patronuojančioji įmonė), pateikiamas išsamus įmonių grupės organizacinės ir valdymo struktūros aprašymas, informacija apie dabartinių akcininkų turimas įstatinio kapitalo ir (ar) balsavimo teisių dalis procentais ir informacija apie įmonių grupės veiklą, kuria verčiamasi;

35.2.10. paskutinių 3 finansinių metų finansines ataskaitas su nepriklausomų auditorių išvada (jei asmuo šią pareigą turi);

35.2.11. informacija apie įsigyjančiam asmeniui ir įmonių grupei, kuriai priklauso įsigyjantis asmuo, suteiktą kredito reitingą;

35.2.12. duomenys apie įgaliotąjį atstovą ir dokumentas, patvirtinantis jo įgaliojimus.

36. Informacija apie siūlomą įsigijimą:

36.1. duomenys apie finansų maklerio įmonę, kurios akcijų paketą ketinama įsigyti;

36.2. siūlomo įsigijimo tikslas;

36.3. finansų maklerio įmonės akcijų, kurias įgijėjas turi iki siūlomo įsigijimo ir kurias įgis įgyvendinęs siūlomą įsigijimą, skaičius ir rūšis bei šių akcijų suteikiama įstatinio kapitalo ir (ar) balsavimo teisių dalis (vienetais, procentais ir eurais);

Punkto pakeitimai:

Nr. 03-266, 2014-10-30, paskelbta TAR 2014-11-04, i. k. 2014-15734

36.4. duomenys apie veikimą sutartinai su kitais asmenimis (kitų asmenų veiksmai dalyvaujant finansavime, dalyvavimo finansiniuose susitarimuose priemonės, numatomi organizaciniai pokyčiai ir t. t.);

36.5. įsigyjančio asmens sutartys ir susitarimai su kitais finansų maklerio įmonės akcininkais, kiek tai yra susiję su finansų maklerio įmone, kurios akcijų paketą ketinama įsigyti.

37. Informacija apie įsigijimo finansavimą:

37.1. paaiškinimas, iš kokių privačių finansinių išteklių bus finansuojamas planuojamas įsigijimas, kartu nurodyti lėšų kilmę ir pateikti tai patvirtinančius dokumentus;

37.2. duomenys apie siūlomam įsigijimui finansuoti naudojamų lėšų kaupimo būdus ir jų pervedimo schemą;

37.3. duomenys apie lėšų siūlomam įsigijimui finansuoti sukaupimą naudojantis finansų ir kapitalo rinkomis (jei jomis naudojamasi);

37.4. duomenys apie siūlomam įsigijimui finansuoti numatomas naudoti iš kredito įstaigų, kitų finansų maklerio įmonės, dėl kurios pateikiamas pranešimas apie siūlomą įsigijimą, akcininkų ar kitų asmenų pasiskolintas lėšas (duomenys apie asmenis, iš kurių numatoma skolintis, lėšų skolinimosi būdai, skolinimosi terminai, skolos užtikrinimo priemonės ir pan.);

37.5. informacija apie įsigyjančio asmens arba įmonės turtą, kurį artimiausiu metu ketinama parduoti, nurodyti pardavimo sąlygas, kainos nustatymo būdus ir kitas svarbias detales.

38. Papildoma informacija apie siūlomą įsigijimą, atsižvelgus į įsigyjamo akcijų paketo dydį:

38.1. kai akcijų įgijėjui įsigijus akcijų paketą priklausys daugiau kaip 50 procentų balsų finansų įmonės akcininkų susirinkime, pateikiamas papildytas finansų maklerio įmonės veiklos planas, kuriame pateikiama informacija apie įsigyjančio asmens numatomus su siūlomu įsigijimu susijusius strateginius įmonės veiklos pasikeitimus ir būsimus (prognozuojamus) veiklos rezultatus:

38.1.1. veiklos planas, kuriame išdėstyti pagrindiniai įsigijimo tikslai ir numatomi jų įgyvendinimo terminai bei būdai, nurodytos įsigijimo priežastys, finansinis tikslas vidutiniuoju laikotarpiu (nuosavybės grąža, išlaidų ir naudos santykis, akcijai tenkantis pelnas ir kiti rodikliai), pagrindiniai bendro veikimo ypatumai įvykdžius siūlomą įsigijimą, galimybė keisti finansų maklerio įmonės veiklos mastą, teikiamų paslaugų spektrą, tikslinę klientų grupę bei perskirstyti finansų maklerio įmonės turtą ir išteklius. Jei įsigyjantis asmuo yra įmonių grupei priklausanti įmonė, nurodoma, kaip įsigyjama finansų maklerio įmonė bus integruojama į įmonių grupės, kuriai priklauso įsigyjanti įmonė, struktūrą, įskaitant pagrindinių sąsajų ir laukiamos sąveikos su kitomis įmonių grupės įmonėmis aprašymą bei santykius tarp grupės narių reglamentuojančią strategiją;

38.1.2. prognozuojamos finansų maklerio įmonės 3 finansinių metų finansinės ataskaitos, informacija apie riziką ribojančius normatyvus (kapitalo pakankamumo, likvidumo ir kt.) ir priimtiną rizikos (kredito, rinkos, operacinės ir kt.) lygį;

38.1.3. įsigyto akcijų paketo poveikis finansų maklerio įmonės valdymui ir įmonės organizacinei struktūrai, įskaitant poveikį įmonės stebėtojų tarybos, valdybos, vadovų ir pagrindinių įmonės komitetų (valdymo, rizikos, audito ir kitų komitetų) sudarymui; administracinėms ir apskaitos procedūroms bei vidaus kontrolei (reikia nurodyti pagrindinius apskaitos, audito, atitikties ir vidaus audito, pinigų plovimo prevencijos sistemų ir procedūrų pasikeitimus, už atitiktį ir vidaus auditą atsakingų asmenų (padalinių) skyrimą ir (arba) pasikeitimą);

Punkto pakeitimai:

Nr. 03-80, 2014-05-15, paskelbta TAR 2014-05-19, i. k. 2014-05514

38.1.4. informacija apie naudojamų IT sistemų architektūrą, įskaitant informaciją apie sutartis su subrangovais ir jų pasikeitimus, naudojamų IT procesų struktūrinę schemą, naudojamos programinės įrangos aprašymą, pagrindines duomenų ir IT sistemų saugumo priemones bei procedūras (atsarginių duomenų kopijų darymo tvarką, IT sistemų tęstinumo planą, IT sistemų auditą ir kt.);

38.1.5. informacija apie strategiją, kurios bus laikomasi renkantis paslaugų teikėjus ir (arba) pavedant dalį finansų maklerio įmonės funkcijų atlikti kitam asmeniui (atitinkamų veiklos sričių aprašymas, paslaugų teikėjų pasirinkimo principai ir kt.), susitariančių šalių esminės teisės ir įsipareigojimai (susitarimai dėl audito, nuostatos dėl paslaugų teikėjo teikiamų paslaugų kokybės ir kt.);

38.2. kai akcijų įgijėjui po įsigijimo priklausys nuo 20 iki 50 procentų finansų maklerio įmonės akcijų:

38.2.1. informacija apie tai, kiek laiko akcijų įgijėjas ketina laikyti finansų maklerio įmonės akcijų paketą;

38.2.2. informacija apie įsigyjančio asmens ketinimus artimoje ateityje padidinti, sumažinti ar išlaikyti tą patį finansų maklerio įmonės akcijų paketo dydį;

38.2.3. informacija apie tai, kokie įsigyjančio asmens planai dėl finansų maklerio įmonės, įskaitant informaciją, ar akcijų įgijėjas ketina veikti kaip aktyvus smulkusis akcininkas, ir atitinkamų planų pasirinkimo pagrindimas;

38.2.4. informacija apie tai, ar įsigyjantis asmuo pasirengęs ir ar turėtų galimybę asmeninėmis lėšomis finansuoti įmonės veiklos plėtrą arba, finansų maklerio įmonei susidūrus su tam tikrais sunkumais, asmeninėmis lėšomis prisidėti prie šių problemų sprendimo;

38.2.5. išsami informacija apie įsigyjančio asmens ketinimą daryti įtaką finansų maklerio įmonės finansinei padėčiai (įskaitant įtaką, susijusią su dividendų formavimu), strateginei plėtrai ir išteklių paskirstymui;

38.2.6. įsigyjančio asmens ketinimų ir lūkesčių dėl finansų maklerio įmonės vidutiniuoju laikotarpiu aprašymas, įskaitant informaciją apie visus finansų maklerio įmonės veiklos ir plėtros plano elementus, nurodytus Taisyklių 38.1.1 papunktyje;

38.3. įsigyjantis asmuo, kuriam įsigijus akcijų paketą priklausys mažiau kaip 20 procentų finansų maklerio įmonės akcijų, privalo pateikti informaciją, nurodytą Taisyklių 38.2.1–38.2.4 papunkčiuose.

IX. PRITARIMO FINANSŲ MAKLERIO ĮMONIŲ VADOVŲ KANDIDATŪROMS IR FINANSŲ MAKLERIO ĮMONĖS REORGANIZAVIMUI TVARKA

39. Finansų maklerio įmonė privalo iš anksto pranešti Lietuvos bankui apie visus būsimus įmonės vadovų pasikeitimus. Išrinkti nauji finansų maklerio įmonės vadovai gali pradėti eiti pareigas tik po to, kai Lietuvos bankas pritaria jų kandidatūroms. Finansų maklerio įmonė, norėdama gauti pritarimą vadovų kandidatūroms, Lietuvos bankui pateikia:

39.1. duomenis apie vadovus pateikiami anketoje, užpildytoje asmens, kurio kandidatūrai siekiama gauti pritarimą, kaip nustatyta Finansų priemonių rinkų įstatyme;

Punkto pakeitimai:

Nr. 03-59, 2014-04-24, paskelbta TAR 2014-04-25, i. k. 2014-04770

39.2. vadovo patirtį liudijančius dokumentus;

39.3. vadovo nepriekaištingą reputaciją liudijančius dokumentus;

39.4. pridedamų dokumentų sąrašą.

40. Finansų maklerio įmonė gali būti reorganizuojama tik gavusi išankstinį Lietuvos banko pritarimą. Finansų maklerio įmonė privalo iš anksto raštu pranešti Lietuvos bankui apie planuojamą reorganizavimą, pateikti prašymą ir šiuos dokumentus bei informaciją:

40.1. visuotinio akcininkų susirinkimo sprendimą reorganizuoti finansų maklerio įmonę;

40.2. visuotinio akcininkų susirinkimo patvirtintas reorganizavimo sąlygas;

40.3. audito įmonės parengtą reorganizavimo sąlygų vertinimo ataskaitą (jei ši ataskaita buvo rengiama);

40.4. pakeistus ar parengtus naujus po reorganizavimo veiksiančios finansų maklerio įmonės įstatus;

40.5. finansų maklerio įmonės valdybos numatomo reorganizavimo ataskaitą (jei ši ataskaita buvo rengiama);

40.6. informaciją apie tai, kokiu būdu apie reorganizavimą buvo informuoti finansų maklerio įmonės klientai;

40.7. informaciją apie tai, kokią įtaką reorganizavimas turės finansų maklerio įmonei perduotoms klientų finansinėms priemonėms ir lėšoms. Po reorganizavimo pasibaigianti finansų maklerio įmonė privalo pateikti informaciją, susijusią su finansų maklerio įmonės klientų finansinėmis priemonėmis bei lėšų likučiais, ir nurodyti:

40.7.1. ar klientai buvo informuoti ir kokiu būdu apie finansų maklerio įmonės ketinimą nebeteikti investicinių paslaugų ir kokie yra klientų pranešimo finansų maklerio įmonei apie jų turimų finansinių priemonių ir lėšų pervedimą kitiems klientų nurodytiems sąskaitų tvarkytojams terminai;

40.7.2. nurodyti institucijas, į kurias finansų maklerio įmonė numatė pervesti klientų, nenurodžiusių, kur turi būti pervesti jiems priklausančių finansinių priemonių ir lėšų likučiai, finansinių priemonių ir lėšų likučius (pridėti susitarimų su institucijomis, į kurių depozitines sąskaitas bus pervestos finansinių priemonių ir piniginės prievolės, kopijas);

40.7.3. pridėti klientų, kurių finansines priemones ir pinigines lėšas įtraukia į apskaitą finansų maklerio įmonė, sąrašą;

40.8. kiekvienos reorganizuojamos ir reorganizavime dalyvaujančios bendrovės finansines ataskaitas, parengtas pagal paskutinio ataskaitinio laikotarpio (ketvirčio) paskutinės dienos duomenis;

40.9. po reorganizavimo veiksiančios finansų maklerio įmonės(-ių) preliminarias (konsoliduotąsias) finansines ataskaitas ir kapitalo pakankamumo skaičiavimo ataskaitą(-as);

40.10. kitus dokumentus ir informaciją, patvirtinančią, kad reorganizavimas nesukels grėsmės klientų finansų maklerio įmonei perduotoms finansinėms priemonėms ir lėšoms.

X. PRANEŠIMŲ APIE PASIKEITUSIUS DUOMENIS IR DOKUMENTUS TVARKA

41. Investicines paslaugas teikianti finansų maklerio įmonė ir kredito įstaiga privalo per 5 darbo dienas raštu informuoti Lietuvos banką, jeigu pasikeitė pateikti duomenys ir (ar) dokumentai. Pasikeitę dokumentai ar jų patvirtintos kopijos pateikiami vadovaujantis Taisyklių 9 punktu.

42. Lietuvos bankui finansų maklerio įmonės ir kredito įstaigos pasikeitusius (aktualius) duomenis turi pateikti užpildydamos tą formą, kurios duomenys pasikeitę. Pildant atitinkamą formą gali būti pildomos tik tos dalys, kurių duomenys pasikeitę, bet visada pildoma pirmoji formos eilutė – juridinio asmens kodas ir juridinio asmens pavadinimas.

XI. BAIGIAMOSIOS NUOSTATOS

43. Apie finansų maklerio įmonės licencijos išdavimą ir panaikinimą Lietuvos bankas praneša Juridinių asmenų registro tvarkytojui ir paskelbia Lietuvos banko tinklalapyje.

_________________

Finansų maklerio įmonių licencijų išdavimo

taisyklių

1 priedas

PRAŠYMAS IŠDUOTI FINANSŲ MAKLERIO ĮMONĖS LICENCIJĄ

1. Juridinio asmens kodas	1.1. juridinio asmens pavadinimas

(pažymėti  )

Šiuo prašymu prašoma išduoti finansų maklerio įmonės licenciją

Šiuo prašymu prašoma papildyti finansų maklerio įmonės licenciją ketinamomis teikti investicinėmis paslaugomis ir (arba) papildomomis paslaugomis

2. Buveinė (adresas)	2.1. savivaldybė	2.2. miestas

2.3. gatvė	2.3.1. namo numeris	2.3.2. korpuso numeris	2.3.3. patalpos numeris

2.4. telefonas	2.5. faksas	2.6. elektroninis paštas

2.7. tinklalapis	2.8. kita, įmonės nuomone, svarbi informacija
Jei užsienio juridinis asmuo	2.9. šalis	2.10. adresas
3. Teisinė forma
4. Finansų maklerio įmonės kategorija	4.1. A kategorija 	4.2. B kategorija 	4.3. C kategorija 
5. Investicinės paslaugos	5.1.  priimti ir perduoti pavedimus

5.2.  atlikti pavedimus klientų sąskaita

5.3.  sudaryti sandorius savo sąskaita

5.4. valdyti finansinių priemonių portfelius

5.5.  teikti investavimo rekomendacijas

5.6.  platinti ir (arba) pasirašyti finansines priemones įsipareigojant jas išplatinti

5.7.  platinti finansines priemones be įsipareigojimo jas išplatinti

5.8.  administruoti daugiašalės prekybos sistemą
6. Papildomos paslaugos (įrašyti konkrečias paslaugas)	6.1.
7. Kapitalas	7.1. apmokėto įstatinio kapitalo dydis (Eur)	7.2. struktūra: skolinto kapitalo dalis (proc.), palyginti su nuosavu kapitalu
8. Finansų makleriai	8.1. vardas, pavardė	8.2. licencijos numeris

8.3. priėmimo į darbą data	8.4. atleidimo iš darbo data
9. Kiti įmonės investicines paslaugas teikiantys darbuotojai (nurodyti tuos darbuotojus, kurie nebuvo nurodyti kitose formose, pvz., finansinių priemonių apskaitą tvarkantys darbuotojai)	9.1. vardas, pavardė	9.2. pareigos
9.3. priėmimo į darbą data	9.4. atleidimo iš darbo data
10. Pridedamų dokumentų sąrašas	(išvardyti pridedamus dokumentus)

(pareigos)	(parašas)	(vardas ir pavardė)

_________________

Priedo pakeitimai:

Nr. 03-266, 2014-10-30, paskelbta TAR 2014-11-04, i. k. 2014-15734

Finansų maklerio įmonių licencijų išdavimo

taisyklių

2 priedas

Prašymas įvertinti KREDITO ĮSTAIGOS PASIRENGIMą TEIKTI INVESTICINES PASLAUGAS

1. Juridinio asmens kodas	1.1. juridinio asmens pavadinimas
2. Buveinė (adresas)	2.1. savivaldybė	2.2. miestas

2.3. gatvė	2.3.1. namo numeris	2.3.2. korpuso numeris	2.3.3. patalpos numeris

2.4. telefonas	2.5. faksas	2.6. elektroninis paštas

2.7. tinklalapis	2.8. kita, įmonės nuomone, svarbi informacija
Jei užsienio juridinis asmuo	2.9. šalis	2.10. adresas
3. Teisinė forma
4. Investicinės paslaugos	4.1.  priimti ir perduoti pavedimus

4.2.  atlikti pavedimus klientų sąskaita

4.3.  sudaryti sandorius savo sąskaita

4.4.  valdyti finansinių priemonių portfelius

4.5.  teikti investavimo rekomendacijas

4.6.  platinti ir (arba) pasirašyti finansines priemones įsipareigojant jas išplatinti

4.7.  platinti finansines priemones be įsipareigojimo jas išplatinti

4.8.  administruoti daugiašalės prekybos sistemą
5. Papildomos paslaugos (įrašyti konkrečias paslaugas)	5.1. 
6. Finansų makleriai	6.1. vardas, pavardė	6.2. licencijos numeris

6.3. priėmimo į darbą data	6.4. atleidimo iš darbo data
7. Kiti įmonės investicines paslaugas teikiantys darbuotojai (nurodyti tuos darbuotojus, kurie nebuvo nurodyti kitose formose, pvz., finansinių priemonių apskaitą tvarkantys darbuotojai)	7.1. vardas, pavardė	7.2. pareigos

7.3. priėmimo į darbą data	7.4. atleidimo iš darbo data
Pridedamų dokumentų sąrašas	(išvardyti pridedamus dokumentus)

(pareigos)	(parašas)	(vardas ir pavardė)

_________________

3 priedas. Neteko galios nuo 2014-05-01

Priedo naikinimas:

Nr. 03-59, 2014-04-24, paskelbta TAR 2014-04-25, i. k. 2014-04770

4 priedas. Neteko galios nuo 2014-05-01

Priedo naikinimas:

Nr. 03-59, 2014-04-24, paskelbta TAR 2014-04-25, i. k. 2014-04770

Pakeitimai:

1.

Lietuvos bankas, Nutarimas

Nr. 03-59, 2014-04-24, paskelbta TAR 2014-04-25, i. k. 2014-04770

Dėl Lietuvos banko valdybos 2012 m. gruodžio 13 d. nutarimo Nr. 03-263 „Dėl Finansų maklerio įmonių licencijų išdavimo taisyklių patvirtinimo“ pakeitimo

2.

Lietuvos bankas, Nutarimas

Nr. 03-80, 2014-05-15, paskelbta TAR 2014-05-19, i. k. 2014-05514

Dėl Lietuvos banko valdybos 2012 m. gruodžio 13 d. nutarimo Nr. 03-263 „Dėl Finansų maklerio įmonių licencijų išdavimo taisyklių patvirtinimo“ pakeitimo

3.

Lietuvos bankas, Nutarimas

Nr. 03-266, 2014-10-30, paskelbta TAR 2014-11-04, i. k. 2014-15734

Dėl Lietuvos banko valdybos 2012 m. gruodžio 13 d. nutarimo Nr. 03-263 „Dėl Finansų maklerio įmonių licencijų išdavimo taisyklių patvirtinimo“ pakeitimo